Diari Oficial de la Generalitat Valenciana


Sumari del DOGV 3100, del 15-10-1997 (1997/10120)

RESOLUCIÓ de 8 de setembre de 1997, del conseller d'Obres Públiques, Urbanisme i Transports, per la qual es va aprovar definitivament el Pla Especial d'Accessos d'Alacant.
---------------------------------------------------------------------------------------------------------------------------------------------------------------------------

### Dades del document

Número de DOGV
:   3100

Data del DOGV
:   15-10-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/10866


Data del document
:   08-09-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

3440 RESOLUCIÓ de 8 de setembre de 1997, del conseller d'Obres Públiques, Urbanisme i Transports, per la qual es va aprovar definitivament el Pla Especial d'Accessos d'Alacant. [97/X10597]
  
Vist l'expedient relatiu al Projecte de Pla Especial d'Accessos d'Alacant, del qual resulten els següents
  
Antecedents de fet
  
Primer
  
L'Ajuntament d'Alacant, el 2 de desembre de 1994, va acordar aprovar provisionalment l'expedient de referència després d'haver complert els tràmits d'aprovació inicial el 24 de maig de 1994 i d'exposició pública mitjançant edictes publicats en el Diari Oficial de la Generalitat Valenciana el 30 de juny de 1994, en el Butlletí Oficial de la Província el 18 de juny de 1994, i en un dels diaris de major difusió provincial (La Verdad) el 9 de juny de 1994, havent-se presentat 12 escrits d'al·legacions (1 estimada, 10 estimades parcialment i 1 desestimada).
  
Segon
  
La documentació està integrada per memòria informativa i justificativa, plans d'informació i ordenació, pla d'etapes i estudi econòmic i financer.
  
Tercer
  
El 20 de desembre de 1996, la Comissió Territorial d'Urbanisme d'Alacant, va acordar suspendre la tramitació de l'expedient fins que es corregiren una sèrie d'observacions, que van ser reparades per l'ajuntament el 20 de febrer de 1997.
  
Quart
  
Consta en l'expedient informe favorable de carreteres d'aquesta conselleria i de l'estat, de RENFE i de l'Oficina del Pla d'Acció Territorial de l'Entorn Metropolità d'Alacant.
  
Cinquè
  
La Comissió Territorial d'Urbanisme d'Alacant, reunida en sessió de 28 de juliol de 1997, va informar favorablement l'aprovació definitiva d'aquest expedient.
  
Fonaments de dret
  
Primer
  
Respecte del procediment, en el cas present, s'ha tramitat l'expedient d'acord amb les disposicions de la legislació anterior a la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (LRAU), en virtut del que estableix la seua disposició transitòria segona. Així mateix, s'han sol·licitat els diferents informes preceptius.
  
Segon
  
Quant al fons de l'assumpte, la modificació plantejada té com a objecte definir el disseny i característiques dels accessos a la ciutat des de València a través de la CN-332 (avda. de Dénia), des de Madrid a través de la CN-330 (carretera d'Ocaña) com també la connexió del camí vell d'Elx i del barri de Babel.
  
Conseqüència de l'anterior es produeixen variacions puntuals en les alineacions del Pla General d'Alacant. L'expedient es divideix alhora en tres plans especials:
  
Pla Especial Carretera d'Ocaña.
  
Es desplega entre la plaça de la Lluna i l'autovia de circumval·lació A-7, i el seu objecte és definir un viari de quatre carrils capaç de dotar aquest accés d'una adequada fluïdesa de trànsit, possibilitar canvis de sentit i girs a l'esquerra i connectar amb el APD/21 (Àrea del Transport) i amb l'accés al port. El pla afecta la CN-330 la titularitat de la qual correspon al ministeri.
  
Pla Especial Connexió Babel-Via Parc-Camí Vell d'Elx.
  
Té com a objecte resoldre l'accés sud-oest o al port, i la seua connexió amb la zona industrial i el polígon de Babel, que es produeix a través de l'avinguda de l'Alcalde Lorenzo Carbonell i el carrer de la Rosa dels Vents, amb la realització prèvia de nous ponts sobre la via fèrria.
  
Pla Especial Avinguda de Dénia.
  
Es desplega en el tram de la CN-332 comprés entre la intersecció d'aquesta amb la Gran Via i l'accés a la circumval·lació A-7 a Vistahermosa, es preveuen tres carrils en cada sentit en el seu primer tram, un pas a distint nivell en l'encreuament amb la via Parc, i dos carrils en cada sentit i vies de servei des d'aquesta fins la seua connexió amb la circumval·lació.
  
Tercer
  
D'acord amb l'article 40.2 de la Llei 6/1994, Reguladora de l'Activitat Urbanística, no s'aprecien objeccions ni impediments urbanístics legals que obstaculitzen l'aprovació definitiva d'aquest Pla Especial d'Alacant.
  
Quart
  
El conseller d'Obres Públiques, Urbanisme i Transports és competent per a l'aprovació definitiva d'aquest expedient, en virtut del estableix l'article 38.3 de l'esmentada Llei Reguladora de l'Activitat Urbanística, en relació amb l'article 6 del Decret 77/96, de 16 d'abril del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Vists els preceptes legals mencionats i altres de concordant aplicació, d'acord amb l'informe de la Comissió Territorial d'Urbanisme d'Alacant, resolc:
  
Aprovar definitivament el Pla Especial d'Accessos d'Alacant.
  
Aquesta resolució entrarà en vigor el mateix dia de la seua publicació en el Diari Oficial de la Generalitat Valenciana. Aquesta publicació excusa la seua notificació individualitzada.
  
Contra aquesta resolució, que posa fi a la via administrativa, es podrà interposar recurs contenciós administratiu, davant la sala contenciosa del Tribunal Superior de Justícia de la Comunitat Valenciana en el termini de dos mesos, comptadors des del dia de la notificació o publicació d'aquesta. Per a la interposició del mencionat recurs serà requisit imprescindible que amb el caràcter previ el recurrent comunique a aquest òrgan la interposició d'aquest, d'acord amb el que preveuen els articles 57.2.f) i 58 de la Llei Reguladora de la Jurisdicció Contenciosa Administrativa i en l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això, sense perjudici que puga exercitar qualsevol altre recurs que considere oportú.